А вучняў у Васіля Шаранговіча шмат. І гэта не выпадкова. Трыццаць гадоў выкладчыцкай працы спачатку ў якасці загадчыка кафедры графікі, потым рэктара ў Беларускай дзяржаўнай акадэміі мастацтваў. Больш за дзесяць гадоў Васіль Шаранговіч кіраваў Музеем сучаснага выяўленчага мастацтва, самым маладым у краіне, якому 1 кастрычніка спаўняецца 15 гадоў. Васіль Шаранговіч заўсёды ганарыўся, што яго вучні самі сталі сёння вядомымі мастакамі. Яго намаганнямі ў нашай краіне створана мастацкая школа графікі, якая пільна захоўвае свае традыцыі. І гэтыя традыцыі не замкнёныя на акадэмізме і класічным навучанні. Беларуская школа графікі — з’ява жывая, дынамічная, не замінае кожнаму творцу шукаць свой стыль, сваю пластыку і бачанне свету.